MTN-inbelsentrum gesluit weens stakingArgieffoto “Beste kliënte, let asseblief daarop dat ons dienste ontwrig is en die inbelsentrum gesluit is. Gebruik asseblief ons selfhelp-opsies. Ons vra om verskoning vir enige ongerief wat veroorsaak is,” het ’n opgeneemde stemboodskap gesê. MTN moes ook verlede week sy aanlynbetalingsportaal sluit nadat veiligheidsfoute blootgestel is. Thabo Mogalane, adjunk-hoofsekretaris van die vakbond CWU, het aan News24 gesê die vakbond het ŉ ooreenkoms met MTN bereik oor talle van die betwiste kwessies en dat hulle nog net ŉ ooreenkoms moet bereik oor nagenoeg 3 000 personeellede se salarisverhoging en bonusse. Personeel by MTN se inbelsentrums in Gauteng en Limpopo neem sedert Woensdag aan ŉ beskermde staking deel. Verteenwoordigers van MTN en CWU sal Maandag weer vergader. Volgens Mogalane is kwessies soos permanente aanstelling en oortydbetaling reeds uitgesorteer. Die CWU het intussen sy eis vir bonusse verlaag na tussen 12% tot 16% en sy eis vir ŉ salarisverhoging na tussen 8% tot 10% verlaag. Volgens MTN het personeel reeds ŉ 4%-bonus ontvang en sal in Desember nog ŉ 4%-bonus ontvang. Die maatskappy se posisie oor salarisverhogings is dat dit aan die maatskappy se prestasie gekoppel word. News24